钦定古今图书集成/理学汇编/学行典/第248卷 > 王指挥
## 钦定古今图书集成/理学汇编/学行典/第248卷 > 王指挥

按《江宁府志》：“孝义王指挥，失其名，世袭虎贲卫。妻死
不娶，独与母居，孝养备至，人皆称为孝义王，盖重之
也。同官黄某远谪，久不通问，妻贫不能存。成国朱仪
素爱指挥，闵其丧偶，欲以黄妇妻之，召指挥语之故，
指挥不敢拒，唯唯而已，成国遂择日归之。指挥虽处
一室，夜则各寝。居数月，成国闻之，召讯其故，指挥曰：
‘曩以主命，不敢逆，但与妇同寝，其夫归，何以处之？况
彼失节，是某失节也’。”成国曰：“若尔，则如之何？”指挥曰：
“如两全，不若遣送谪所。某家有老奴夫妇二人，令伴
送至彼，可无虞矣。”成国叹赏久之，亦赐金，遣二人送
至谪所，夫妇重聚，四方闻其事者皆称之。